Brønderslev Kommune er foreløbig åben over for ideen om at etablere erhverv deriblandt restaurant og hotel ved Hirtshalsmotorvejen. Kommunen har nemlig modtaget konkrete forespørgsler om etablering af fastfoodrestauranter, tankstation og vaskehal på et areal nord for Øster Brønderslevvej vest for Hirtshalsmotorvejen, og arbejdet med at kigge nærmere på, hvorvidt det kan realiseres er i gang. For det vil kunne lade sig gøre, så kræves der, at man fra politisk side giver tilladelse til at ændre i lokalplanerne i området. Den sag lander nu på bordet hos politikerne i kommunens teknik- og miljøudvalg, som mandag skal tage stilling til, om kommunen ønsker at gå videre med ændringerne for området. Det drejer sig om nær den eksisterende rundkørsel, der er ved motorvejstil- og afkørslen til E39. Området vil politikerne nu se på, hvordan man eventuelt kan gøre til et attraktivt erhvervsområde, og der lægges op til at der kan indrettes transporterhverv, industri- og værkstedsvirksomheder, entreprenør- og oplagsvirksomheder, kontorer samt serviceerhverv som tankstation, restaurant, hotel - kort sagt, alle typer af erhverv, der kan have gavn af den særlige placering og som naturligt kan indgå i en serviceklynge ved motorvejsnettet - dog ikke butikker. Ifølge de foreløbige planer skal man kunne komme kørende dertil fra nord fra en eksisterende vej, mens Brønderslev Kommune kigger på muligheden for at etablere en ny vej fra Øster Brønderslevvej umiddelbart vest for rundkørslen. Dog forudsætter dog at man får lov af Vejdirektoratet, idet adgangen ønskes etableret med en afstand på mindre end 100 meter fra statsvej. Forvaltningen lægger op til, at politikerne i teknik- og miljøudvalget mandag sender planforslaget i høring i to uger.

Opsummering:
Politikerne i Brønderslevs teknik- og miljøudvalg skal tage stilling til, hvorvidt man fortsat ønsker at bane vejen for, at der kan komme blandt andet fastfood-restaurant, tankstation og hotel på et område nær Hirtshalsmotorvejen.